СОФИЙСКИ УНИВЕРСИТЕТ „СВ.КЛИМЕНТ ОХРИДСКИ“

ФАКУЛТЕТ ПО ПЕДАГОГИКА

Есе на тема

**“Моята Специалност”**

Борислава Маева

Специалност Неформално образование

Фак. номер 10227

София, 2021 г.

*Да живееш е да избираш.*

*Но, за да направите добър избор, трябва да знаете кои сте и какво отстоявате, къде искате да стигнете и защо искате да стигнете до там.*

Кофи Анан

Животът е непрекъсната промяна. Нищо не е в покой, всичко се движи и постоянно ни поставя пред избори (кардинални или прозаични), (пре-)оценка, (пре-)ориентиране.

На 43 години останах без работа. Несигурността, страхът, отчаянието и унижението сринаха самочувствието ми. Но всяка криза открива и нови хоризонти. Докато търсех работа, случайно (или не), попаднах на курс „Обучение на безработни лица в търсене на работа“, организиран от „Фондация на бизнес за образованието“. На този курс за първи път чух за професията „Консултант по професионално ориентиране и кариерно развитие“. Краткото обучение в неформална среда и форма, деликатното отношение на утеха и подкрепа от страна обучителите ми помогна да осъзная дремещите в мен сили, умения, способности и таланти, до желание за разгръщане на личния потенциал. За много кратко време след приключване на обучението започнах работа. Казах си: „Кой учи и обучава възрастните? Тази нова професия е за мен!“

И така започна всичко – на 48 години станах студент в новата специалност в Софийския университет – Неформално образование. (въпреки съпротивите от близки и познати).

Убедена съм, че като първолак не съм била толкова развълнувана, но и притеснена, както на първата ми лекция. И – каква приятна изненада! Имаше колеги приблизително на моята възраст и със същия ентусиазъм и любопитство към предстоящото. Най-силен емоционален заряд и емоционално заразяване получих от ментора на специалността, която на първата лекция ме вдъхнови с думите, че никой няма право да се присмива на мечтите и стремленията на другите и че всеки трябва да уважава статута и желанията на хората.

Навлизайки в специалността открих, че неформалното образование е много повече от алтернативни педагогически подходи и практики, много повече от допълващи, подкрепящи и компенсиращи дейности свързани с формалното образование. То е особена форма на социална практика пряко насочена към разгръщане силата на личността и „…покрива много категорично специфични секторни образователни потребности на **цели поколения** – на възрастните в подкрепата им на пазара на труда и/или в контекста на техните култури, социални общности и групи; на децата и учениците – в подкрепа на паралелните за тях цели и приоритети на формалната образователна система“[[1]](#footnote-1). Неформалното образование е паралелно на живота – ние просто сме потопени в него – учим навсякъде и непрекъснато – от другите, вкъщи, от грешките, от успехите, от неформалния контекст на работното място. То е „суровия материал“, от който хората винаги са се учили: личен живот, избор и възможно най-широк спектър от ситуации и връзки с различни хора.

Моята специалност помага на хора от **всички възрасти, с различен социален статус, от всяка общност, през целия живот** да са гъвкави и адаптивни, да променят перспективата си, тъй като човекът винаги е в някакъв процес на промяна. Чрез неформалното образование възможностите за личностно и социално развитие, на практика са неограничени.

Моята специалност позволява много широко практическо поле на дейност – с деца и възрастни; в образователни, културни и социални организации; младежки и спортни дейности; в правителствения и неправителствения сектор; на работното място; в европейски и световни образователно-културни проекти. На база неформално образование се появяват нови професии, например: Образователни и кариерни консултанти, Обучител на възрастни, Дизайнер на учебна програма в работна среда; Експерт обучение и развитие на персонала, Методист създаване на обучителни курсове.

В шеметно развиващия се свят, в икономиката на знанието на дейностите на неформалното образование се възлага огромно значение да отговори на новите предизвикателства. Избрах тази специалност, защото искам да помагам на хората да открият вътрешната си искра/заряд, да се предизвикват, да „разбиват“ стереотипите. А особено сега, на фона на безпрецедентната ситуация и социални сътресения, в един неравномерно образован свят **преподаването принадлежи на всеки член на обществото.**

За непреходността на неформалното образование накрая ще цитирам публикация от 1942 г. на българския педагог Антон Бурлаков: „…Училището трябва да подготвя за живота – ето едно от основните, стари като света, положения на педагогическата мъдрост. … Що за училище е това днешното, що готви за живота? Това са правилата за задължителното поведение, това са занятията по разписание, това е еднообразното катадневно ходене в клас и приготовление на уроци, това са все едни и същи чинове и черни дъски, все едни и същи мумии, вместо живи същества, с една реч, това е изпразнуването (изпразването) на детската душа от всичко живо, що има в нея, и напълването ѝ с всичко мъртво, с всичко далечно и чуждо на живота, при най-зорка охрана да не проникне в тоя тъмен килер лъч светлина из вечно вълнуващия се живот. ... Трябва ли да се чудим, че свидетелството „за зрялост“, получено при такива условия, по-скоро удостоверява, че неговият притежател е негоден за живота, отколкото че той е подготвен за него? … **И ако след тоя дълъг срок той не се озовава пред лицето на живота в безпомощното положение на новороден младенец, за това трябва да благодари не на училището, а на извънучилищното си развитие, т.е. на живота.** Умът, чувствата и волята на човека се развиват само с упражнения в живота, и ако душевният му мир се създава от впечатленията, добивани из околния свят, то, естествено, човек ще утолява духовната си жажда из естествения източник, като опознава света в неговата действителност. Училището трябва да стане живот, а животът – училище, постоянно училище“ (Бурлаков, А., 1–2)[[2]](#footnote-2).

1. Николаева, С. Практически полета на неформалното образование. С., 2020. [↑](#footnote-ref-1)
2. Бурлаков, А. – *Педагогически преглед*, Варна, 1942. [↑](#footnote-ref-2)